钦定古今图书集成/明伦汇编/氏族典/第452卷 > 撖君锡
## 钦定古今图书集成/明伦汇编/氏族典/第452卷 > 撖君锡

按《明外史撖君钖传》：“君锡，字宾王，绛县人。为诸生，有
声，从游者甚众。崇祯中，为荆州府训导。十五年，李自
成既陷襄阳，遂向荆州。湖南巡抚陈睿谟急渡江入
城，奉瑞王南奔，监司以下皆奔，士民遂开门迎贼。君
锡正衣冠，端坐明伦堂。贼至欲屈之，诟骂而死。贼大
索搢绅，故相张居正子尚宝丞允修不食死，户部员”
外郎李友兰，不屈死。诸生王维藩，率妻朱氏及二女
避难，为贼所掠。维藩令妻女赴井死，遂见杀。诸生王
图南亦避难被执，抗骂死。夷陵李云，由乡举历颍川
知州，谢事归。城陷，不屈，执至江陵，绝食旬日卒。吕调
元者，归州千户也。贼陷城，大骂死乱刀下。

汉